Anexă la Hotărîrea Guvernului

nr. \_\_\_\_ din \_\_\_\_\_\_\_\_\_\_\_

|  |
| --- |
|  |

**REGULAMENT**

**privind procedura de emitere a soluției fiscale individuale anticipate**

**Secțiunea 1. Dispoziții generale**

1. Prezentul Regulamentul stabilește procedura de emitere de către Serviciul Fiscal de Stat a actului administrativ în vederea soluționării cererii unei persoane fizice și/sau persoane juridice care desfășoară activitate de întreprinzător referitoare la aplicarea legislației fiscale asupra unei (unor) situații și/sau tranzacții viitoare specifice – soluție fiscală individuală anticipată.

2. Sunt în drept să solicite Serviciului Fiscal de Stat emiterea unei soluţii fiscale individuale anticipate, persoanele fizice și/sau juridice care desfășoară activitate de întreprinzător (în continuare – solicitantul soluției fiscale individuale anticipate).

3. Obiectul soluției fiscale individuale anticipate constituie aplicarea legislației fiscale asupra unei (unor) situaţii și/sau tranzacții viitoare specifice.

4. Situaţia fiscală de fapt și/sau tranzacția viitoare specifică a cărei reglementare se solicită, trebuie să fie ulterioară depunerii cererii și anterioare momentului emiterii de către Serviciul Fiscal de Stat a soluției fiscale individuale anticipate.

5. Soluția fiscală individuală anticipată se emite contra unei plăți stabilite de art.1361 alin.(5) din Codul fiscal.

6. Taxa prevăzută de către art.1361 alin.(5) din Codul fiscal reprezintă veniturile Bugetului de Stat și se achită de către solicitantul soluției fiscale individuale anticipate la Bugetul de Stat conform modului stabilit de către Ministerul Finanțelor.

**Secțiunea 2.** **Depunerea cererii și a actelor aferente**

**pentru emiterea soluției fiscale individuale anticipate**

7. Cererea privind emiterea soluției fiscale individuale anticipate se depune la Serviciul Fiscal de Stat.

8. Cererea va conține următoarele elemente: .

a) datele de identificare ale contribuabilului solicitant – denumirea completă, codul fiscal, adresa juridică, date de contact (telefon, email, etc);

b) prezentarea activităţii contribuabilului, aşa cum se desfăşoară la momentul depunerii cererii, respectiv descrierea modalităţii de derulare a acesteia în viitor;

c) prezentarea detaliată a situaţiei/tranzacției viitoare specifice pentru care se solicită emiterea soluţiei fiscale individuale anticipate, însoţită de descrierea motivelor de fapt și a documentelor deținute;

d) prezentarea obligaţiei fiscale care face obiectul cererii de emitere a soluţiei fiscale individuale anticipate;

e) opinia contribuabilului solicitant cu privire la modalitatea de reglementare fiscală a situaţiei/tranzacției viitoare specifice prezentate în cererea depusă, respectiv propunerea privind conţinutul soluţiei fiscale;

f) dovada achitării taxei de emitere a soluţiei fiscale individuale anticipate;

g) prezentarea informaţiilor şi datelor conţinute în cererea de emitere a soluţiei fiscale individuale anticipate care fac obiectul sau ar putea conduce la divulgarea secretului comercial, industrial şi/sau profesional;

h) declaraţia pe propria răspundere a solicitantului referitoare la faptul că nu există nici o procedură fiscală, administrativă sau judiciară în curs pentru situaţia şi/sau tranzacţia viitoare pentru care este solicitată emiterea soluţiei fiscale individuale anticipate, respectiv dacă situaţia descrisă face obiectul unei cercetări de natură penală, inclusiv pentru fapte de evaziune fiscală şi are legătură cu solicitantul. În cazul în care există astfel de acte emise, acestea vor fi anexate în copie la cererea de emitere a soluţiei fiscale;

i) declaraţia pe propria răspundere a solicitantului privind realitatea şi corectitudinea informaţiilor furnizate prin cererea şi documentaţia prezentată;

j) declaraţia pe propria răspundere a solicitantului privind faptul că nu există alte acte administrative, care au legătură cu situaţia/tranzacția viitoare specifică ce face obiectul soluţiei fiscale individuale anticipate solicitate, respectiv că tratamentul fiscal ce face obiectul cererii nu a fost anterior clarificat prin intermediul acestora. În cazul în care există astfel de acte emise, acestea vor fi anexate în copie la cererea de emitere a soluţiei fiscale individuale anticipate;

k) prezentarea altor date/informaţii sau documente considerate ca fiind relevante de către solicitant.

9. Actele prezentate Serviciului Fiscal de Stat de către solicitantul soluției fiscale individuale anticipate în copii vor fi autentificate în modul stabilit de legislație.

10. Solicitantul soluției fiscale individuale anticipate are obligaţia actualizării şi transmiterii actelor corespunzătoare prevăzute la pct. 8 ori de cîte ori intervin modificări pe parcursul perioadei de emitere a soluţiei fiscale individuale anticipate, în conținutul acestora.

11. În cazul în care solicitantul soluției fiscale individuale anticipate a prezentat acte într-o limbă străină, acestea vor fi însoţite de traduceri în limba de stat, certificate în condiţiile legii.

12. Anterior depunerii cererii de solicitare a soluţiei fiscale individuale anticipate și pînă la admiterea cererii spre examinare de către Serviciul Fiscal de Stat, solicitantul cererii este în drept să solicite în scris Serviciului Fiscal de Stat o discuție preliminară în vederea stabilirii existenței obiectului pentru emiterea soluției fiscale individuale anticipate.

13. Cererea pentru solicitarea discuției preliminare va conține informații cu privire la datele de identificare ale contribuabilului și descrierea obiectului discuției solicitate.

14. Serviciul Fiscal de Stat examinează cererea de solicitare a discuției preliminare și în termen de 15 zile va comunica în scris solicitantului ora, data și locul unde se va desfășura discuția preliminară.

**Secțiunea 3. Examinarea admisibilității cererii de emitere**

**a soluției fiscale individuale anticipate**

15. Cererea de emitere a soluției fiscale individuale anticipate se examinează de către Serviciul Fiscal de Stat.

16. Serviciul Fiscal de Stat în termen de 15 zile lucrătoare din momentul recepționării cererii de emitere a soluției fiscale individuale anticipate din partea solicitantului se va expune asupra admisibilității cererii de emitere a soluției fiscale individuale anticipate.

17. Serviciul Fiscal de Stat printr-o scrisoare va informa solicitantul despre acceptarea cererii spre examinare și inițierea procedurii de emitere a soluției fiscale individuale anticipate.

18. La orice etapă pînă la emiterea soluției fiscale individuale anticipate, solicitantul este în drept să-și retragă cererea privind emiterea soluției fiscale individuale anticipate.

19. În scopul soluționării admisibilității cererii de emitere a soluției fiscale individuale anticipate, Serviciul Fiscal de Stat este în drept să solicite de la solicitant documente, informații, explicații, și/sau probe suplimentare.

20. Termenul pentru examinarea admisibilității cererii de emitere a soluției fiscale individuale anticipate se suspendă de la momentul solicitării documentelor specificate la pct. 19 pînă la prezentarea acestora. După încetarea condiţiilor care au generat suspendarea, curgerea termenului va fi reluată.

21. Solicitantul soluției fiscale individuale anticipate este obligat să prezinte documentele solicitate de Serviciul Fiscal de Stat conform pct. 19 în termen de cel mult 30 zile lucrătoare.

22. Cererea pentru emiterea soluției fiscale individuale anticipate poate fi respinsă de Serviciul Fiscal de Stat la orice etapă de examinare. În acest caz, solicitanții au dreptul la restituirea taxei achitate pentru emiterea soluţiei fiscale individuale anticipate.

23. Cererea pentru emiterea soluției fiscale individuale anticipate poate fi respinsă de Serviciul Fiscal de Stat în următoarele situații:

a) cererea şi documentaţia prezentată nu conţin cel puţin unul dintre elementele prevăzute la pct.8;

b) dacă există o procedură fiscală, administrativă sau judiciară în curs pentru situația și/ sau tranzacția viitoare pentru care se solicită soluția fiscală individuală anticipată şi are legătură cu contribuabilul solicitant;

c) dacă se constată faptul că cererea şi documentaţia depusă conţine informaţii care nu sunt corecte şi conforme cu realitatea sau care ascund o altă situaţie de fapt;

d) contribuabilul care solicită emiterea soluției fiscale individuale anticipate nu a transmis informațiile, explicațiile, documentele și/sau probele suplimentare solicitate de către organul fiscal cu privire la cererea şi/sau documentele depuse.

e) aspectele fiscale care fac obiectul cererii au fost reglementate prin modificări legislative sau emiterea de acte administrative ulterior depunerii cererii şi până la data emiterii soluţiei fiscale;

f) aspectele fiscale care fac obiectul cererii sunt similare unor aspecte fiscale care au fost supuse verificării în cadrul unui control fiscal la solicitantul cererii.

g) în alte situaţii în care se constată că cererea nu vizează aspecte necesar a fi clarificate în condițiile prevăzute de art.1361 din Codul fiscal.

24. Respingerea cererii de emitere a soluţiei fiscale se aprobă prin Decizia conducerii Serviciului Fiscal de Stat şi conţine următoarele elemente:

a) datele de identificare ale solicitantului soluţiei fiscale individuale anticipate;

b) obiectul soluţiei fiscale individuale anticipate;

c) prezentarea situaţiei/tranzacției viitoare specifice care face obiectul cererii, respectiv a temeiului de drept aferent;

d) prezentarea considerentelor respingerii cererii de emitere a soluţiei fiscale individuale anticipate, respectiv a temeiului de drept care a stat la baza respingerii.

25. În cazul în care solicitantul își retrage cererea privind emiterea soluției fiscale individuale anticipate pînă la momentul acceptării de către Serviciul Fiscal de Stat a cererii spre examinare și inițierea procedurii de emitere a soluției fiscale individuale anticipate, taxa achitată pentru emiterea soluției fiscale individuale anticipate se restituie.

26. În cazul în care solicitantul își retrage cererea privind emiterea soluției fiscale individuale anticipate după momentul acceptării de către Serviciul Fiscal de Stat a cererii spre examinare și inițierea procedurii de emitere a soluției fiscale individuale anticipate, taxa achitată pentru emiterea soluției fiscale individuale anticipate nu se restituie.

**Secțiunea 4. Procedura de elaborare**

**și aprobare a soluției fiscale individuale anticipate.**

27. În cazul în care obiectul soluției fiscale individuale anticipate luînd în considerație prevederile legislației fiscale este administrat de Serviciul Vamal, Serviciul Fiscal de Stat în procesul de examinare și aprobare a soluției fiscale individuale anticipate va solicita avizul Serviciului Vamal pe marginea obiectului cererii solicitantului.

28. Serviciul Vamal în termen de 20 zile va prezenta Serviciului Fiscal de Stat avizul conform pct. 27.

29. În cazul în care obiectul soluției fiscale individuale anticipate luînd în considerație prevederile legislației fiscale este administrat de Serviciul de colectare a impozitelor și taxelor locale, Serviciul Fiscal de Stat în procesul de examinare și aprobare a soluției fiscale individuale anticipate va solicita avizul Serviciului de colectare a impozitelor și taxelor locale pe marginea obiectului cererii solicitantului.

30. Serviciul de colectare a impozitelor și taxelor locale în termen de 20 zile va prezenta Serviciului Fiscal de Stat avizul conform pct. 29.

31. Termenul pentru emiterea soluţiei fiscale individuale anticipate este de pînă la 90 de zile de la data recepţionării cererii respective din partea persoanelor fizice şi juridice care desfăşoară activitate de întreprinzător. În cazul necesităţii obţinerii unor documente, informaţii, explicaţii şi/sau probe suplimentare, curgerea termenului de 90 de zile se suspendă de la momentul solicitării acestor documente, informaţii, explicaţii şi/sau probe suplimentare. După încetarea condiţiilor care au generat suspendarea, curgerea termenului va fi reluată.

32. Pînă la emiterea soluției fiscale individuale anticipate, Serviciul Fiscal de Stat va invita contribuabilul la o prezentare prealabilă a proiectului soluției fiscale individuale anticipate. Contribuabilul este în drept la această etapă să-și retragă cererea privind emiterea soluției fiscale individuale anticipate.

33. Soluţia fiscală individuală anticipată se aprobă prin Decizia Consiliului executiv al Serviciului Fiscal de Stat, care conţine următoarele elemente:

a) datele Serviciului Fiscal de Stat;

b) data la care a fost emisă şi data de la care îşi produce efectele soluţia fiscală individuală anticipată;

c) datele de identificare ale contribuabilului beneficiar al soluţiei fiscale;

d) obiectul soluţiei fiscale;

e) obligaţia fiscală ce face obiectul soluţiei fiscale individuale anticipate;

f) motivul de fapt;

g) temeiul de drept;

h) referinţe la completările documentaţiei/solicitările de clarificări care au intervenit în perioada de emitere a soluţiei fiscale individuale anticipate;

i) propunerea contribuabilului cu privire la aplicarea legislației fiscale asupra situaţiei/tranzacției viitoare specifice, care fac obiectul cererii de emitere a soluţiei fiscale individuale anticipate;

j) interpretarea organului fiscal cu privire la tratamentul fiscal aplicabil situaţiei/tranzacției viitoare specifice prezentate în cererea de emitere a soluţiei fiscale;

k) menţiunea că soluţia fiscală emisă produce efecte numai faţă de contribuabilul solicitant şi pentru situaţia/tranzacția viitoare specifică pentru care a fost emisă.

l) mențiunea că soluția fiscală individuală anticipată produce efecte numai pentru perioada în care prevederile legislaţiei fiscale în baza cărora a fost emisă nu se modifică.

34. Soluția fiscală individuală anticipată se comunică persoanei fizice și juridice căreia îi este destinată.

35. Soluția fiscală individuală anticipată se comunică în copie autentificată corespunzător organelor cu atribuții de administrare fiscală (Serviciul Vamal și Serviciul de colectare a impozitelor și taxelor locale) în cazul în care la emiterea acestora a fost solicitat avizul acestor organe.

36. Serviciul Fiscal de Stat va elabora și va ține Registrul soluțiilor fiscale individuale anticipate.

37. După emitere soluția fiscală individuală anticipată, aceasta se înregistrează în Registrul soluțiilor fiscale individuale anticipate.

38. Pentru utilizare în procesul de administare fiscală soluția fiscală individuală anticipată se introduce în sistemul informațional al Serviciului Fiscal de Stat „Dosarul electronic al contribuabilului”.

**Secțiunea 5. Aplicarea soluției fiscale individuale**

**anticipate în timp și cercului de persoane.**

39. Soluția fiscală individuală anticipată este obligatorie pentru Serviciul Fiscal de Stat, Serviciul Vamal și Serviciul pentru colectarea impozitelor și taxelor locale numai dacă termenele și condițiile acesteia au fost respectate de persoana fizică și juridică în privința căreia a fost emisă.

40. Soluția fiscală individuală anticipată nu mai este valabilă dacă prevederile legislației fiscale în baza cărora a fost emisă se modifică. În acest caz, Serviciul Fiscal de Stat are obligația să comunice persoanei fizice și juridice respective modificarea legislației și faptul că soluția fiscală individuală anticipată emisă nu mai este aplicabilă pe viitor, stabilind și termenul exact de încetare a efectelor acesteia.

41. Odată cu anularea soluției fiscale individuale anticipate, ca urmare a modificărilor normelor materiale, persoanei fizice și juridice i se acordă un termen de 60 de zile de la data comunicării conform pct. 46 pentru a lua toate măsurile necesare ajustării tratamentului fiscal la noua interpretare.

42. Soluția fiscală individuală anticipată va fi aplicabilă de la data situaţiei şi/sau tranzacţiei viitoare a cărei reglementare s-a solicitat.

43. Soluția fiscală individuală anticipată se răsfrînge doar asupra situaţiei şi/sau tranzacţiei desfășurate nemijlocit de către solicitantul cererii de emitere a soluției fiscale individuale anticipate.

44. Soluția fiscală individuală anticipată nu se răsfrînge asupra solicitanților care s-au reorganizat.